**Ekumenska humanitarna organizacija objavljuje**

**POZIV**

**za dodelu bespovratnih sredstava za ekonomsko osnaživanje tj. započinjanje ili unapređenje sopstvenog posla ranjivih i marginalizovanih grupa na teritoriji vojvođanskih opština u okviru** **projekta**

**"Unapređenje socio-ekonomske situacije marginalizovanih u Vojvodini kroz edukaciju i ekonomsko osnaživanje"**

**koji je podržan od strane Brot für die Welt i Diakonie Württemberg**

I OSNOVNE INFORMACIJE

Bespovratna sredstva za ekonomsko osnaživanje tj. započinjanje ili unapređenje sopstvenog posla namenjena su isključivo nezaposlenim licima prijavljenim na evidenciju nezaposlenih kod Nacionalne službe za zapošljavanje koji pripadaju kategoriji teže zapošljivih, i to:

- Romi

- povratnici po osnovu sporazuma o readmisiji

- interno raseljena lica

- primaoci socijalne pomoći.

Bespovratna sredstva za ekonomsko osnaživanje u opremi dodeljuju se nezaposlenim licima sa najboljim biznis planovima, i to u iznosu do 750,00 evra, u dinarskoj protivvrednosti na dan nabavke opreme potrebne za započinjanje ili unapređenje sopstvenog posla uz učešće korisnika granta sa 10% od vrednosti granta.

Pravo na bespovratna sredstva za ekonomsko osnaživanje, nezaposleno lice može ostvariti ukoliko planira pokretanje poslovanja u oblasti:

- proizvodnje/proizvodnog zanatstva

- uslužnih delatnosti.

Bespovratna sredstva biće dodeljena za nabavku novih mašina/alata/opreme.

II KONSULTACIJE O PISANJU BIZNIS PLANA

Umesto obuke o pisanju biznis plana, biće pružene online konsultacije i podrška konsultanta prilikom popunjavanja Biznis plana. U tu svrhu, pripremljeno je i Uputstvo za popunjavanje biznis plana a sve u cilju razvijanja osnovnih veština za planiranje sopstvenog posla i upoznavanja sa karakteristikama biznis plana.

III PODNOŠENJE PRIJAVE ZA DODELU BESPOVRATNIH SREDSTAVA

Poziv za podnošenje prijave je otvoren do 5.aprila 2021.g. i prijave se vrše radnim danom (ponedeljak-petak) od 10-14 časova na telefon 069 707 452 (Milenko Anđelković). U tom periodu se preuzimaju i formulari za popunjavanje.

Nakon toga, svim prijavljenim kandidatima biće pružene online konsultacije i podrška konsultanta prilikom popunjavanja Biznis plana.

*Uslovi:*

- popunjena i podneta prijava sa biznis planom

- državljanstvo Republike Srbije sa obaveznim prebivalištem/boravištem na teritoriji vojvođanskih opština

- pripadnost nekoj od teže zapošljivih kategorija navedenih u delu Osnovne informacije

- dobra i održiva poslovna ideja za započinjanje ili unapređenje sopstvenog posla

- iskustvo osobe u vezi sa poslovnim planom

- da do sada nije bio korisnik slične podrške od strane EHO-a.

*Dostavljanje dokumentacije:*

1. Prijava sa biznis planom (na dostavljenom formularu);
2. Dokaz o statusu interno raseljenog lica ili povratnika po osnovu sporazuma o readmisiji ili primaoca socijalne pomoći;
3. Očitana lična karta ili kopija ako ne poseduje čip;
4. Potvrda iz Nacionalne službe za zapošljavanje da ste nezaposleno lice;
5. Predračun/ponudu koja će da sadrži specifikaciju alata/opreme sa cenama, u skladu sa predloženom biznis idejom;
6. Popunjena i potpisana Saglasnost za korišćenje ličnih podataka (na dostavljenom formularu);
7. Popunjena i potpisana Dozvola za upotrebu video snimaka i fotografija (na dostavljenom formularu);
8. Možete priložiti i druga dokumenta kao što su: dokaz o završenoj obuci o pisanju biznis plana, preporuke, dokazi o relevantnom radnom iskustvu, sertifikate o položenim stručnim obukama i sl.

Nabrojane dokumente potrebno je dostaviti u EHO do roka koji će se precizirati sa konsultantom, na sledeću adresu (lično ili poštom):

***Ekumenska humanitarna organizacija***

***Ćirila i Metodija br. 21***

***21000*** ***Novi Sad***

IV DONOŠENJE ODLUKE

Odluka o odobravanju bespovratnih sredstava za ekonomsko osnaživanje donosi se na osnovu bodovne liste, a nakon provere i bodovanja podnetih prijava sa biznis planom i to u dva kruga:

1. Prvi krug selekcije se sprovodi na osnovu popunjene prijave sa biznis planom.

2. Drugi krug selekcije (samo oni kandidati koji prođu prvi krug) podrazumeva posetu predstavnika EHO-a kandidatu na terenu. Dodela grantova planirana je do kraja juna 2021. godine.